Diari Oficial de la Generalitat Valenciana


Sumari del DOGV 8443, del 13-12-2018 (2018/11934)

RESOLUCIÓ de 29 de novembre, de la Direcció General d'Obres Públiques, Transport i Mobilitat de la Generalitat, per la qual s'aprova el Pla bàsic de mobilitat de l'àrea metropolitana de València.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8443

Data del DOGV
:   13-12-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/11942


Data del document
:   29-11-2018

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Resolució

Descriptors 

:   * Conselleria d'Habitatge, Obres Públiques i Vertebració del Territori

RESOLUCIÓ de 29 de novembre, de la Direcció General d'Obres Públiques, Transport i Mobilitat de la Generalitat, per la qual s'aprova el Pla bàsic de mobilitat de l'àrea metropolitana de València. [2018/11773]  
Antecedents  
La planificació del transport i de la mobilitat en l'àrea metropolitana de València ha sigut sempre una de les seues assignatures pendents. L'article 7 de la Llei 1/1991, d'ordenació del transport metropolità, assenyalava la necessitat d'abordar un pla de transport per a la tercera aglomeració urbana del país, però aquest pla mai no va veure la llum. Els dos últims grans documents de planificació del transport en aquest àmbit daten de 1996 i són l'estratègia per al transport metropolità de l'àrea de València i l'avançament del Pla de transports.  
Quan la planificació del transport es converteix en planificació de la mobilitat perquè integra totes les maneres de desplaçament, inclosa la marxa a peu i amb bicicleta, la situació no millora. La Llei 6/2011, de mobilitat de la Comunitat Valenciana, planteja la necessitat d'elaborar plans supramunicipals de mobilitat, entre aquests els metropolitans, sense que fins hui se n'haja redactat cap a tota la comunitat autònoma.  
  
El 21 d'abril de 2017, comencen els treballs de redacció del Pla de mobilitat metropolità de València (PMoMe), afecten una població de més d'1,8 milions de persones que viuen en 71 municipis de la comarca de l'Horta, però també alguns municipis de les comarques limítrofes del Camp de Túria, la Ribera Alta, la Ribera Baixa, el Camp de Morvedre, la Foia de Bunyol i els Serrans. Per la seua complexitat tècnica i de tramitació administrativa, el PMoMe no podrà ser aprovat en un termini inferior als dos anys; no obstant això, l'àrea metropolitana necessita un pla de mobilitat des de la dècada dels anys noranta del segle anterior, i el necessita amb urgència.  
Aquest pla d'urgència, de contingència o de primera necessitat és el Pla bàsic de mobilitat de l'àrea metropolitana de València que és objecte d'aquesta resolució. Utilitza els treballs ja realitzats pel PMoMe per a proposar les actuacions de mobilitat més blanes, més senzilles i més indiscutides. Sorgeix de la convicció que no és necessari esperar a aprovar el PMoMe per a dur a la pràctica accions de mobilitat amb les quals pràcticament tots els agents territorials estan d'acord i que no comprometen excessivament el pressupost d'aquests. El Pla bàsic serà inclòs en el PMoMe quan aquest s'aprove. A més, la tramitació del Pla bàsic ni ha detingut ni alentirà la tramitació del PMoMe. En aquests moments, per exemple, l'aprovació del Pla bàsic conviu amb la tramitació de la fase prèvia del procediment ordinari d'avaluació ambiental estratègica del PMoMe.  
  
El Pla bàsic és, abans de res, un pla de mobilitat sostenible. S'inclou perfectament en l'estratègia espanyola de mobilitat sostenible. Els seus objectius fonamentals són potenciar el transport públic, recuperar espai de la via pública per a vianants i ciclistes, millorar la seguretat i l'accessibilitat dels desplaçaments, reduir el soroll i la contaminació atmosfèrica, gestionar el sistema d'estacionament per a millorar la qualitat de vida a les ciutats, facilitar les operacions urbanes de càrrega i descàrrega de mercaderies, etc. Per a aconseguir-los proposa 42 accions incloses en 9 estratègies que s'han de realitzar en 3 fases: immediata, curt i mitjà termini. Els agents encarregats de dur-les a terme són les diferents administracions públiques (estatal, autonòmica i local), les seues empreses públiques, els seus organismes autònoms, els seus concessionaris i la iniciativa privada directament. De totes les actuacions proposades destaquen per la seua importància la integració del sistema tarifari del transport públic, la xarxa metropolitana d'itineraris ciclovianants, la creació d'intercanviadors de transport i d'aparcaments dissuasius, la implantació de vies preferents de circulació per al transport públic metropolità en superfície, la xarxa de punt de recàrrega, la promoció de zones de baixes emissions (ZBE) en els principals nuclis de població, el sistema metropolità de bicicletes flotants en lloguer, la coordinació d'ordenances municipals per a vehicles de mobilitat personal, la proposta de consolidació i ampliació de zones 30 municipals o la reestructuració de la xarxa d'autobusos metropolitans (en coordinació amb la tramitació dels projectes de servei públic de transport que la Generalitat tramita actualment).  
  
El Pla bàsic de mobilitat de l'àrea metropolitana de València ha seguit un tràmit consistent de participació institucional i ciutadana. De conformitat amb l'article 83 de la Llei 39/2015, d'1 d'octubre, del procediment administratiu comú de les administracions públiques, el 10 d'agost de 2018 se sotmetia a informació pública per un període de 45 dies. Prèviament, el 30 de juliol de 2018, es va presentar en el saló d'actes de la ciutat administrativa els membres del Fòrum de la Mobilitat de la Comunitat, els representants dels municipis de l'àmbit, els ciutadans en general i els mitjans de comunicació. El 17 de setembre de 2018, també en el saló d'actes de la ciutat administrativa 9 d'Octubre de València, i en el marc dels actes commemoratius de la Setmana Europea de la Mobilitat a la Comunitat Valenciana, es van presentar les dades de mobilitat incloses en el Pla bàsic en la conferència que es va impartir amb el títol: «La mobilitat que ve: importància de la xicoteta escala en la planificació metropolitana». El 15 d'octubre de 2018 es va presentar el Pla bàsic de l'Àrea Metropolitana de València en el saló d'actes de la Confederació Valenciana d'Empresaris (CEV) amb motiu de la reunió ordinària del Consell Empresarial de València. El 16 d'octubre de 2018 el Pla bàsic va ser objecte de presentació específica en una jornada organitzada en el saló d'actes del Col·legi d'Enginyers de Camins, Canals i Ports de València. El periple de presentacions del Pla bàsic es va tancar el 17 d'octubre de 2018 amb una explicació d'aquest en la Mesa Interadministrativa de Mobilitat Sostenible de la Universitat Politècnica de València (UPV) que va tindre lloc a la sala de juntes del Rectorat.  
  
En el procés d'informació pública, s'ha demanat un informe als 71 municipis de l'Àrea Metropolitana de València i als 41 membres del Fòrum de la Mobilitat de la Comunitat. Finalment, han al·legat 27 agents territorials entre institucions i associacions. En total s'han comptabilitzat 291 qüestions plantejades, moltes de les quals tenien caràcter d'al·legació o reivindicació (222) i unes altres de suggeriment o aportació (69). Totes aquestes qüestions han sigut analitzades individualment, i en la mesura que siga possible, incorporades a la documentació del pla. Algunes de les quals no han sigut incorporades al Pla bàsic perquè excedien la naturalesa i les funcions d'aquest, seran analitzades novament per a la seua incorporació al PMoMe, que el substituirà en un futur pròxim. El document denominat Informe de participació ciutadana, que forma part de l'expedient associat al Pla bàsic de mobilitat de l'àrea metropolitana de València, dona complida resposta a les al·legacions plantejades i pot ser consultat en l'adreça web següent:  
http://www.habitatge.gva.es/es/web/movilidad-urbana/valencia  
Per tot això, de conformitat amb els articles 3 i 11 de la Llei 6/2011, d'1 d'abril, de mobilitat de la Comunitat Valenciana, i en virtut de les facultats que confereix l'article 28 de la Llei 5/1983, de 30 de desembre, del Consell, l'article 10 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i la Resolució 2.19, de 2 de juliol de 2018, sobre delegació de competències a la Conselleria d'Habitatge, Obres Públiques i Vertebració del Territori, resolc:  
  
  
Primer  
Aprovar definitivament el Pla bàsic de mobilitat de l'àrea metropolitana de València.  
  
Segon  
Publicar aquesta resolució i comunicar la resposta a les seues al·legacions als agents territorials que han intervingut en aquest procés de participació pública. La documentació del Pla bàsic es podrà consultar en la seu central de la Conselleria d'Habitatge, Obres Públiques i Vertebració del Territori, així com a través d'internet en l'adreça web esmentada amb anterioritat.  
  
Contra aquesta resolució, que posa fi a la via administrativa, es podrà interposar un recurs potestatiu de reposició davant de la consellera d'Habitatge, Obres Públiques i Vertebració del Territori en el termini d'un mes, comptador des de l'endemà de la publicació d'aquesta, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la publicació d'aquesta, de conformitat amb el que es preveu en l'article 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici que puga exercitar-se qualsevol altre recurs que es considere oportú.  
  
València, 29 de novembre de 2018.- El director general d'Obres Públiques, Transport i Mobilitat: Carlos Domingo Soler.